b'\n_START_ARTICLE_\nMindaugas Bastys\n_START_SECTION_\nBiografija\n_START_PARAGRAPH_\n1972\xe2\x80\x931983\xc2\xa0m. mok\xc4\x97si \xc5\xa0aki\xc5\xb3 raj. Kri\xc5\xabk\xc5\xb3 vidurin\xc4\x97je mokykloje, 1990\xc2\xa0m. baig\xc4\x97 Lietuvos veterinarijos akademijoje zootechniko specialyb\xc4\x99. Pareng\xc4\x97 biomedicinos moksl\xc5\xb3 srities agronomijos daktaro disertacij\xc4\x85 \xe2\x80\x9ePluo\xc5\xa1tui auginam\xc5\xb3 lin\xc5\xb3 pas\xc4\x97lio tankumo, derliaus bei jo kokyb\xc4\x97s formavimas technologin\xc4\x97mis priemon\xc4\x97mis\xe2\x80\x9c._NEWLINE_1990\xc2\xa0m. Kri\xc5\xabk\xc5\xb3 kol\xc5\xabkio darbuotojas, 1991\xc2\xa0m. AB \xe2\x80\x9eKauno audiniai\xe2\x80\x9c Kri\xc5\xabk\xc5\xb3 filialo direktorius, 1993\xe2\x80\x932000\xc2\xa0m. UAB \xe2\x80\x9eAgrolina\xe2\x80\x9c direktorius, 1998\xe2\x80\x932000\xc2\xa0m. Lietuvos \xc5\xbeem\xc4\x97s \xc5\xabkio universiteto Augalininkyst\xc4\x97s katedros mokslinis bendradarbis. 2000\xc2\xa0m. Kri\xc5\xabk\xc5\xb3 seni\xc5\xabnijos seni\xc5\xabnas. 2000\xe2\x80\x932004\xc2\xa0m. ir 2008\xe2\x80\x932018 m. Seimo narys. Nuo 2005\xc2\xa0m. Lietuvos \xc5\xbeem\xc4\x97s \xc5\xabkio ministerijos ministro patar\xc4\x97jas, 2006\xe2\x80\x932008\xc2\xa0m. Lietuvos ministro pirmininko patar\xc4\x97jas. 2016\xe2\x80\x932017\xc2\xa0m. Seimo pirmininko pavaduotojas ._NEWLINE_2000\xe2\x80\x932003\xc2\xa0m., 2003\xc2\xa0m. ir 2007\xe2\x80\x932008\xc2\xa0m. \xc5\xa0aki\xc5\xb3 rajono savivaldyb\xc4\x97s tarybos narys._NEWLINE_Nuo 2001\xc2\xa0m. sausio iki 2018 m. kovo \xe2\x80\x93 Lietuvos socialdemokrat\xc5\xb3 partijos tarybos ir Prezidiumo narys._NEWLINE_2017\xc2\xa0m. kovo 9 d. paskelbta, jog remiantis Valstyb\xc4\x97s saugumo departamento pa\xc5\xbeyma M. Bas\xc4\x8diui nei\xc5\xa1duotas leidimas dirbti su slapta informacija. 2017\xc2\xa0m. baland\xc5\xbeio 18 d. LR Seimas patvirtino Nacionalinio saugumo ir gynybos komiteto (NSGK) tyrimo i\xc5\xa1vadas, kad \xe2\x80\x9eM. Bastys veik\xc4\x97 prie\xc5\xa1 Lietuvos interesus, jo ry\xc5\xa1iai su Rusijai dirban\xc4\x8diais asmenimis kelia gr\xc4\x97sm\xc4\x99 \xc5\xa1alies saugumui\xe2\x80\x9c. NSGK taip pat parei\xc5\xa1k\xc4\x97, kad teikdamas paai\xc5\xa1kinimus jam M. Bastys melavo. M. Bastys visus kaltinimus neig\xc4\x97. 2017 m. gruod\xc5\xbeio 22 d. LR Konstitucinis teismas paskelb\xc4\x97, kad M. Bastys sulau\xc5\xbe\xc4\x97 priesaik\xc4\x85 ir \xc5\xa1iurk\xc5\xa1\xc4\x8diai pa\xc5\xbeeid\xc4\x97 Konstitucij\xc4\x85 nusl\xc4\x97p\xc4\x99s savo ry\xc5\xa1ius su buvusiu KGB darbuotoju Piotru Vojeika, kai pretendavo gauti leidim\xc4\x85 dirbti su slapta informacija. 2018 m. kovo 13 d. LR Seimas balsavo d\xc4\x97l Seimo nario mandato panaikinimo M. Bas\xc4\x8diui, ta\xc4\x8diau balsavusi\xc5\xb3j\xc5\xb3 u\xc5\xbe (72 balsai) nepakako. Kovo 14 d. \xc5\xa1is informavo, kad i\xc5\xa1 Seimo pasitrauks savo noru._NEWLINE_I\xc5\xa1siskyr\xc4\x99s, buvusi sutuoktin\xc4\x97 Jolanta, vaikai Domantas ir Kasparas.'